**Predkladacia správa**

Návrh zákona, ktorým sa mení a dopĺňa zákon č. 11/2004 Z. z. o obrannej štandardizácii, kodifikácii a štátnom overovaní kvality výrobkov a služieb na účely obrany v znení neskorších predpisov, sa predkladá na základe Plánu legislatívnych úloh vlády Slovenskej republiky na rok 2019.

Cieľom návrhu zákona je zosúladenie vnútroštátnej legislatívy s požiadavkami Severoatlantickej aliancie, ktoré vyplývajú z vydania novej edície Spojeneckej publikácie AAP-3(K) Smernica pre tvorbu, udržiavanie a spravovanie štandardizačných dokumentov Severoatlantickej aliancie. Cieľom návrhu zákona je aj skvalitnenie kodifikačných činností v súlade s požiadavkami Severoatlantickej aliancie a tiež zefektívnenie procesov štátneho overovania kvality výrobkov a služieb na účely obrany.

V oblasti obrannej štandardizácie návrh zákona novým spôsobom upravuje najmä definície pojmov, ktoré tvoria základný normatívny pojmový aparát vychádzajúci zo spojeneckej publikácie AAP-3(K).

V oblasti kodifikácie sa zohľadňujú požiadavky kodifikačného systému Severoatlantickej aliancie uvedené najmä v jej štandardizačnom dokumente „Príručka NATO na Kodifikáciu ACodP-1“ a upravuje sa pre dodávateľov produktov a pre agentúry pre kodifikáciu možnosť spracúvať návrhy kodifikačných údajov prostredníctvom elektronického prístupu do kodifikačného informačného systému. Návrh zákona v oblasti kodifikácie okrem precizovania terminológie upravuje práva a povinnosti používateľa produktu, povinnosti dodávateľov produktov a agentúr pre kodifikáciu a pôsobnosť Úradu pre obrannú štandardizáciu, kodifikáciu a štátne overovanie kvality v oblasti prideľovania prístupu do kodifikačného informačného systému a poskytovania údajov z neho.

V oblasti štátneho overovania kvality návrh zákona reaguje na doterajšie skúsenosti z aplikačnej praxe. Návrhom zákona sa zároveň precizujú ustanovenia novelizovaného zákona v súlade so štandardizačnou dohodou Severoatlantickej aliancie STANAG 4107 o vzájomnom uznávaní štátneho overovania kvality dodávok produktov na účely obrany a v súlade so spojeneckou publikáciou AQAP-2070 na vzájomné štátne overovanie kvality dodávok produktov na účely obrany medzi krajinami Severoatlantickej aliancie.

Predkladaný návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, a je v súlade s právom Európskej únie.

Návrh zákona nebude mať vplyv na rozpočet verejnej správy, na životné prostredie, sociálne vplyvy ani vplyvy na služby verejnej správy pre občana. Predpokladá sa pozitívny vplyv návrhu zákona na podnikateľské prostredie a na informatizáciu spoločnosti.

Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého materiálu. Na ďalšie legislatívne konanie sa návrh zákona predkladá bez  rozporov.

Návrh zákona nie je predmetom vnútrokomunitárneho pripomienkového konania.

Účinnosť návrhu zákona sa navrhuje vzhľadom na predpokladanú dĺžku legislatívneho procesu od 1. augusta 2019.